Frp-tillitsvalgt i Rogaland siktet for voldtekt
Ifølge Stavanger Aftenblad skal overgrepet ha skjedd på hotell Scandic Maritim i Haugesund sist helg. Mannen ble onsdag anmeldt for voldtekt. Både mannen og kvinnen er i 20-årene.
– Jeg kan bekrefte at jeg ble informert søndag morgen om at det hadde skjedd en uønsket hendelse natt til søndag, sier leder Bente Thorsen i Rogaland Frp til avisen.
Etter å ha snakket med de involverte, anbefalte hun at saken ble anmeldt.
Fjernet fra alle verv
Hun opplyser at den anmeldte er fratatt alle verv i partiet og også strøket fra valglistene inntil videre. Hva som videre skjer, er avhengig av hva politiets etterforskning viser.
Politiadvokat Stian Eskeland i Sørvest politidistrikt bekrefter i en pressemelding at mannen ble anmeldt onsdag. Han opplyser at han ikke ble pågrepet før fredag ettersom han har vært på reise.
– Vi mottok anmeldelsen onsdag. Mistenkte ble pågrepet fredag, og fikk da status som siktet. Siktede skal avhøres i løpet av dagen, opplyser Eskeland.
– Hun har det tøft
Kvinnens bistandsadvokat, Helene Haugland, forteller til VG at hennes klient har det vanskelig.
– Hun har det tøft, og det er vanskelig for henne, men hun blir godt ivaretatt av partiet og kontaktpersonen hun har der, forteller Haugland.
Hun opplyser at fornærmede og siktede er partifeller.
– Det er viktig at hun får ro, og at politiet får etterforsket saken skikkelig, sier bistandsadvokaten.
Varetekt ikke avgjort
Politiet etterforsker nå saken taktisk og teknisk.
– Vi er veldig tidlig i etterforskningsfasen, og vi undersøker nå hva som er skjedd. Vi har foretatt avhør av fornærmede, samt flere vitneavhør. Utover dette kan vi ikke si mer på nåværende tidspunkt, sier politiadvokat Stian Eskeland.
Politiet har ikke tatt stilling til om mannen skal varetektsfengsles.
Ledelsen i Frp sentralt ønsker ikke å kommentere hendelsen overfor NTB. Statssekretær Atle Simonsen (Frp) henviser i en tekstmelding til at det er Thorsen som kommenterer saken.
Hvor skal overgrepet ha skjedd?
på hotell Scandic Maritim i Haugesund